Jelatang (siri TV)

Jelatang ialah sebuah siri drama televisyen Malaysia terbitan Asia Media Content yang mengisahkan konflik yang berlaku di dalam sebuah keluarga yang berantakan, dan disiarkan dalam slot Lestary TV3 pada separuh akhir tahun 2007. Siri arahan Adam Hamid ini dibintangi oleh Intan Ladyana, Marissa Yasmin, Fezrul Khan, Aman Shah dan Ryzal Jaafar.

Sinopsis
Jelatang mengisahkan sebuah kisah cinta, kasih sayang seorang ibu dan dendam yang menjadi tunjang kepada drama bersiri ini. Kepincangan terjadi apabila Suria jatuh cinta kepada bapa tirinya, Razlan setelah ibunya, Alima menghalangnya mengahwini Zaid. Alima tidak bersetuju dengan pilihan Suria kerana Zaid merupakan anak kepada bekas teman lelaki yang pernah menodainya. Alima tidak berterus-terang kepada Suria mengenai sejarah hitamnya itu. Razlan cuba memujuk Suria yang sedang bersedih tetapi akhinya mereka saling jatuh cinta lantaran Razlan tidak mendapat kepuasan batin daripada isterinya Alima yang 20 tahun lebih tua daripadanya. Mereka menjalinkan hubungan sulit tanpa pengetahuan Alima dan sudah jauh terpesong. Salman, anak lelaki Alima menghidu perbuatan sumbang mereka dan bersemuka dengan Razlan supaya meninggalkan perbuatan terkutuk tersebut. Namun, Razlan enggan dan mengugut akan menceraikan Alima jika hal ini sampai ke pengetahuan ibunya itu.

Oleh kerana tidak dapat membuka mulut, Salman bersama rakan-rakannya bertindak memukul Razlan dan akibatnya Salman dihantar ke sekolah pemulihan akhlak. Alima yang tidak mengetahui hal sebenar menjadi keliru dengan tindakan Salman. Kemudian, barulah Alima mengetahui hal yang sebenar mengenai kecurangan Razlan bermain cinta bersama anak perempuannya setelah diberitahu oleh bekas suaminya, Hashim. Suria berterus-terang mengenai hubungan terlarangnya itu dan berpindah keluar dari rumah Alima dan meneruskan perhubungan dengan Razlan.  Suria mula mengalami gangguan perasaan apabila terkenangkan dosa yang dilakukan terhadap ibunya. Keadaan bertambah parah apabila Suria mengalami kemalangan yang teruk dan koma.

Pelakon
Intan Ladyana sebagai Suria
Marissa Yasmin sebagai Alima
Fezrul Khan sebagai Razlan
Aman Shah
Ryzal Jaafar sebagai Salman

Rujukan

Rancangan TV3
Siri drama televisyen Malaysia
Drama Melayu